ഫാഷന് ഗോള്ഡ് തട്ടിപ്പ് : പണംപോയ വഴി അന്വേഷിക്കുന്നു പൂക്കോയ തങ്ങള് വീണ്ടും റിമാന്ഡില് കാഞ്ഞങ്ങാട് ഫാഷന് ഗോള്ഡ് നിക്ഷേപ വഞ്ചന കേസില് സ്വര്ണം നഷ്ടപ്പെട്ടത് എങ്ങനെയെന്നും നിക്ഷേപിച്ച പണം എങ്ങനെ ചെലവഴിച്ചുവെന്നും ക്രൈംബ്രാഞ്ച് അന്വേഷിക്കുന്നു. 800ഓളം പേരില്നിന്നായി 150 കോടിയോളം രൂപ ജ്വല്ലറിയുടെ പേരില് മുസ്ലിം നേതാക്കള് സമാഹരിച്ചുവെന്നാണ് പുറത്തുവന്ന വിവരം. ജ്വല്ലറി ചെയര്മാന് എം സി ഖമറുദ്ദീനുപുറമേ എംഡി ടി കെ പൂക്കോയ തങ്ങളും പിടിയിലായതോടെ പണംപോയ വഴി തേടുകയാണ് ക്രൈംബ്രാഞ്ച്. പൂക്കോയ തങ്ങളുടെ ചന്തേരയിലെ വീട് കാസര്കോട് ക്രൈംബ്രാഞ്ച് പരിശോധിച്ചു പാസ്പോര്ട്ട് പിടിച്ചെടുത്തു. കഴിഞ്ഞ പത്തുമാസത്തിനിടെ വിദേശയാത്രയൊന്നും പാസ്പോര്ട്ടില് രേഖപ്പെടുത്തിയിട്ടില്ല. സ്വര്ണം കൈക്കലാക്കിവരെക്കുറിച്ചുള്ള വിവരം പൂക്കോയ തങ്ങള് അന്വേഷകസംഘത്തിന് നല്കി. അവരുമായി ചര്ച്ച ചെയ്തുവെങ്കിലും തിരികെ തരാന് തയ്യാറായില്ല എന്നാണ് അറിയിച്ചത്. ഫാഷന് ഗോള്ഡിലെ ജീവനക്കാരെയും ഡയറക്ടര്മാരില് ചിലരെയും വരും ദിവസങ്ങളില് ചോദ്യം ചെയ്യും. കേസിലെ മറ്റൊരു പ്രതിയും പൂക്കോയ തങ്ങളുടെ മകനുമായ ഹിഷാം ദുബായിലാണുള്ളത് എന്നുമറിവായി. ഇയാളെ നാട്ടിലെത്തിക്കാനുള്ള ശ്രമം നടക്കുന്നു. പൂക്കോയ തങ്ങളെ കണ്ണൂര് ക്രൈംബ്രാഞ്ച് ചോദ്യം ചെയ്തശേഷം ബുധനാഴ്ച വൈകിട്ട് ഹൊസ്ദുര്ഗ് ജുഡീഷ്യല് ഒന്നാംക്ലാസ് മജിസ്ട്രേട്ട് കോടതിയില് ഹാജരാക്കി. കോടതി റിമാന്ഡില്തന്നെ വിട്ടു. കണ്ണൂരിലും പയ്യന്നൂരിലും രജിസ്റ്റര് ചെയ്ത കേസുകളിലെ വിവരങ്ങള് ശേഖരിക്കാനാണ് കണ്ണൂര് ക്രൈംബ്രാഞ്ച് കസ്റ്റഡിയില് വാങ്ങിയത്.